Samantha Skogrand ferdig i TV 2 Sporten
21. desember har 25-åringen sin siste arbeidssdag i TV 2-Sporten. - Det kjennes vemodig, men riktig å slutte. Jeg ønsker ikke å pendle frem og tilbake til Bergen lenger og da ble dette løsningen. Jeg er veldig takknemlig overfor ledelsen og kolleger i Sporten og tar med meg mange gode minner, skriver Samantha Skogrand på en tekstmelding til VG. Senere på dagen møtte Skogrand VG, og da fortalte hun at pendlingen har gått fint, inntil nylig. - Når man er konstant på reisefot slik jeg har vært, føler man at man ikke er hundre prosent til stede verken på jobb eller privat. I lengden blir det slitsomt. Samantha Skogrand er også kjent for å være kjæresten til skiskytteren Emil Hegle Svendsen. I et tidligere intervju med VG har han uttalt at kjærestens jobb som sportsanker har vært krevende for ham. Skogrand sier at dette ikke har hatt noen betydning for hennes beslutning om å si opp jobben i TV 2.- Det har ingenting med det å gjøre. Det han mente å si var vel at det ble krevende i den forstand at det fikk konsekvenser for jobben min, og at det ble litt støy rundt det. Men det har gått veldig fint. Under vinter-OL i Sotsji ble Samantha Skogrand tatt av luften den dagen Emil Hegle Svendsen vant OL-gull. - Hvordan opplevde du det? - Jeg følte vel at det var litt medieskapt. Ledelsen fulgte bare de presseetiske retningslinjene, og jeg sa selv at jeg ikke ønsket å være på lufta den dagen. Det var helt greit. Og så fikk jeg også sett tv-sendingen hjemme, sier hun. - Vil du se mer til Emil nå når du skal bo permanent i Oslo? - Ikke noe mer enn det som er planlagt. Han er veldig mye på reise, sier hun. Samantha Skogrand sier at det blir vemodig å forlate TV 2. - Det er et veldig spesielt samhold i TV 2, spesielt her i Bergen. Jeg har noen av mine aller beste minner herfra, og det blir veldig trist å forlate kollegaene. Det gleder jeg meg ikke til. Hun ser tilbake på sendingene i forbindelse med Sotsji-OL som et høydepunkt i den tiden hun har jobbet i kanalen. - En av de beste periodene var å jobbe både før og under OL i Sotsji, og få være en del av redaksjonen som var ansvarlig for sendingene. Det var stort. Samantha vil ikke si noe om hva hun har tenkt å gjøre etter nyttår.- Det vet jeg ikke. Jeg kan ikke si så mye om det, men det blir spennende tider fremover, sier hun hemmelighetsfullt. - Blir det noe med tv? - Det vet jeg ikke. Kanskje. Nå skal jeg vie all min tid til familie, venner og eventuelt en ny jobb - i samme by. Det ser jeg frem til. - Hva har samboeren din sagt om valget du har tatt? - Han støtter meg, selvfølgelig. Skogrand har vært i TV 2 siden 2012, og startet først i «God kveld Norge»-redaksjonen før hun ble sportsanker et halvt år senere.
Sporstankeret Samantha Skogrand (25) forlater TV 2 og Bergen ved nyttår fordi hun ønsker å bo nærmere familien.